EL
C 493/50
Επίσημη Εφημερίδα της Ευρωπαϊκής Ένωσης
27.12.2022
Τρίτη 7 Ιουνίου 2022
Η.
λαμβάνοντας υπόψη ότι η φυσική αποσύνδεση των νησιών και η απόσταση που τα χωρίζει από την ηπειρωτική χώρα δημιουργεί πρόσθετους περιορισμούς, σε σχέση μεταξύ άλλων με την αγορά εργασίας, τις βιώσιμες συγκοινωνιακές συνδέσεις και την κινητικότητα, την εισαγωγή πρώτων υλών και καταναλωτικών προϊόντων, την πρόσβαση των νησιωτικών προϊόντων στις γειτονικές εξωτερικές αγορές, την εκπαίδευση, την υγειονομική περίθαλψη, την επιχειρηματικότητα, την πρόσβαση σε υπηρεσίες ύδρευσης και αποχέτευσης, την ηλεκτροδότηση και τις εγκαταστάσεις διαχείρισης αποβλήτων· λαμβάνοντας υπόψη ότι αυτή η γεωγραφική απόσταση καθιστά σημαντικά δυσκολότερη την πράσινη μετάβαση των εν λόγω περιοχών προς μια κλιματικά ουδέτερη οικονομία·
Θ.
λαμβάνοντας υπόψη ότι η ισότιμη πρόσβαση σε ποιοτικά και πολυδεκτικά μέτρα για την απόκτηση δεξιοτήτων, την αναβάθμιση των δεξιοτήτων και την επανειδίκευση, καθώς και σε πληροφορίες σχετικά με πόρους για την απόκτηση δεξιοτήτων, την παροχή συμβουλών, την εκπαίδευση και την επαγγελματική κατάρτιση για όλους τους ανθρώπους, συμπεριλαμβανομένων των ατόμων που ζουν σε αραιοκατοικημένες και πληθυσμιακά συρρικνωμένες αγροτικές και απομακρυσμένες περιοχές και σε νησιά, είναι ζωτικής σημασίας για τη βιώσιμη ανταγωνιστικότητα, την κοινωνική δικαιοσύνη και την ανθεκτικότητα·
Ι.
λαμβάνοντας υπόψη ότι, σύμφωνα με το άρθρο 349 ΣΛΕΕ για τις εξόχως απόκεντρες περιοχές, που στην πλειονότητά τους είναι νησιά, η ΕΕ οφείλει να εκδίδει ειδικά μέτρα που αποσκοπούν στον καθορισμό των όρων εφαρμογής των κοινών πολιτικών της ΕΕ στις εν λόγω περιφέρειες, ιδιαιτέρως σε τομείς όπως η τελωνειακή και εμπορική πολιτική, η φορολογική πολιτική, οι ελεύθερες ζώνες, η γεωργική και αλιευτική πολιτική, οι όροι παροχής πρώτων υλών και βασικών καταναλωτικών αγαθών, οι κρατικές ενισχύσεις και οι όροι πρόσβασης σε διαρθρωτικά ταμεία και σε οριζόντια ενωσιακά προγράμματα· λαμβάνοντας υπόψη τα ειδικά μέτρα σε όλους εκείνους τους τομείς που συνεισφέρουν στην ενίσχυση της οικονομικής, κοινωνικής και εδαφικής συνοχής στην ΕΕ·
ΙΑ. λαμβάνοντας υπόψη ότι κατά τη διάρκεια της πανδημίας της COVID-19, οι εποχικοί και αποσπασμένοι εργαζόμενοι στερούντο συχνά βασικής υγειονομικής περίθαλψης, αξιοπρεπούς στέγασης, μέσων ατομικής προστασίας και επαρκούς πληροφόρησης· λαμβάνοντας υπόψη ότι συχνά ήταν ανεπαρκής ή ανύπαρκτη η πρόσβασή τους στα συστήματα κοινωνικής προστασίας στα κράτη μέλη υποδοχής, συμπεριλαμβανομένων των επιδομάτων ασθενείας και των συστημάτων παροχών βραχυπρόθεσμης ανεργίας· λαμβάνοντας υπόψη ότι η κινητικότητα των εργαζομένων εξαρτάται σε μεγάλο βαθμό από τα διαθέσιμα μέσα μεταφοράς και ότι οι εργαζόμενοι από τα νησιά και τις εξόχως απόκεντρες περιοχές της Ένωσης επηρεάζονται ιδιαίτερα από το γεγονός αυτό·
ΙΒ. λαμβάνοντας υπόψη ότι οι μακροπρόθεσμες κοινωνικές, οικονομικές, περιβαλλοντικές και πολιτιστικές συνέπειες της κρίσης της COVID-19 στα νησιωτικά εδάφη της ΕΕ προκαλούν ιδιαίτερη ανησυχία και ότι η ευρωπαϊκή ανάκαμψη πρέπει να περάσει από τα νησιά και δεν πρέπει να οδηγήσει σε περαιτέρω περιφερειακές ανισότητες· λαμβάνοντας υπόψη ότι η κρίση της COVID-19 κατέδειξε την πολύ μεγάλη τρωτότητα των νησιωτικών οικονομιών απέναντι σε τέτοια γεγονότα·
ΙΓ.
λαμβάνοντας υπόψη ότι τα συχνά υψηλά ποσοστά ανεργίας που καταγράφονται στα νησιά και τείνουν να είναι υψηλότερα από εκείνα της ηπειρωτικής χώρας επιδεινώθηκαν δραματικά από την κρίση της COVID-19, με ιδιαίτερο αντίκτυπο στους νέους·
ΙΔ. λαμβάνοντας υπόψη ότι οι νήσοι και οι εξόχως απόκεντρες περιοχές βρίσκονται στην πρώτη γραμμή της κλιματικής αλλαγής και υφίστανται τις συνέπειες από την άνοδο της στάθμης της θάλασσας και τη διάβρωση των ακτών και την αύξηση της θερμοκρασίας και την οξίνιση των θαλασσών και των ωκεανών, καθώς και από την αυξημένη συχνότητα και βία των φυσικών καταστροφών, όπως είναι οι κυκλώνες, οι ηφαιστειακές εκρήξεις, οι δασικές πυρκαγιές και οι καταιγίδες, οι πλημμύρες, η ξηρασία και τα προβλήματα απερήμωσης που μπορεί να έχουν αρνητικές επιπτώσεις στη γεωργία και τον επισιτιστικό εφοδιασμό και να προκαλέσουν πολλαπλές μορφές οικονομικών, κοινωνικών και περιβαλλοντικών ζημιών· λαμβάνοντας υπόψη ότι τα νησιά δύνανται να αποτελέσουν άριστα πεδία δοκιμών για μια σειρά διεργασιών οικολογικής μετάβασης και πολλά από αυτά επιδιώκουν την ενεργειακή αυτονομία βάσει ανανεώσιμων πηγών ενέργειας·
ΙΕ.
λαμβάνοντας υπόψη ότι τα νησιά διαθέτουν πολλά πλεονεκτήματα που χρήζουν καλύτερης αξιοποίησης·
ΙΣΤ. λαμβάνοντας υπόψη τον εξαιρετικό πλούτο της βιοποικιλότητας και των οικοσυστημάτων των νησιών· λαμβάνοντας υπόψη ότι τα νησιωτικά οικοσυστήματα απειλούνται ιδιαιτέρως από τον αντίκτυπο της κλιματικής αλλαγής και χρήζουν προστασίας·
ΙΖ. λαμβάνοντας υπόψη ότι, σε πολλά νησιά, οι περιοχές της ενδοχώρας υστερούν σε σχέση με τις παράκτιες περιοχές όσον αφορά την οικονομική ανάπτυξη και την προσβασιμότητα σε υπηρεσίες·